[Eugenius Episcopus servus servorum Dei, Venerabilibus fratribus Lamberto Engolismensi, et Geraldo Lemovicensi Episcopis, salutem et Apostolicam benedictionem. Controversiam quæ inter dilectos filios nostros Cluniacenses Monachos et Clericos de Rocaboviscurti, super Ecclesia ipsius loci jamdiu agitata est, diligenter audivimus, et cum fratribus nostris super ea diu contulimus. Auditis igitur utriusque partis rationibus et studiosius inquisitis, quoniam ex utriusque partis confessione Monachos fuisse in possessione cognovimus; judicavimus, ut si ipsi Monachi duobus, aut tribus testibus idoneis in nostra præsentia probare potuerint, quod Clerici, qui tunc erant in ipsa Ecclesia, vel alius per ipsos, eos de possessione ipsius Ecclesiæ per violentiam expulerunt, ipsa possessio eis restituatur: facta autem plena restitutione infra duos menses, utraque parte ante vestram evocata præsentiam causam de proprietate hinc inde diligenter inquiratis, et fine Canonico terminetis. Datum Laterani XVII. Kal. Februarii.]